ইউরিয়া উৎপাদনকারী প্রতিষ্ঠান যমুনা সার কারখানায় দীর্ঘ পাঁচ মাস গ্যাস সরবরাহ বন্ধ থাকার পর গত সোমবার সকালে গ্যাস সংযোগ দিলে কারখানার কর্মকর্তা কর্মচারীসহ এলাকাবাসীর মুখে হাসি ফোটে। গতকাল বুধবার সকালে ওই কারখানায় সরেজমিনে গিয়ে জানা গেছে, দেশে বোরো আবাদ মৌসুমে সেচপাম্পে সঠিক মাত্রায় বিদ্যুৎ সরবরাহ করতে সরকার গত ৫ এপ্রিল থেকে গ্যাস সরবরাহ বন্ধ করে দেয় দেশটির এই বৃহৎ সার কারখানায়। সেই থেকে ৯ সেপ্টেম্বর পর্যন্ত আর গ্যাস সংযোগ না দেওয়ায়, বন্ধই থাকে যমুনা সারকারখানা। দীর্ঘদিন পর গত সোমবার কারখানাটি গ্যাস সংযোগ ফিরে পায়। কারখানার প্রশাসনিক কর্মকর্তা আ ন ম শরিফুল ইসলাম জানায়, আশা করা যাচ্ছে আগামী ৪৮ ঘণ্টার মধ্যে আমরা সার উৎপাদনে যেতে পারব।